Universitatea din București, reprezentată la congresul internațional al ANLEA/AILEA
Vineri, 28 mai 2021, a avut loc online congresul internațional Association Nationale des Langues Etrangères Appliquées / Association Internationale des Langues Etrangères Appliquées (ANLEA/AILEA). 
În cadrul întrunirii, Universitatea din București, parteneră a ANLEA/AILEA din 2008, a fost reprezentată de către prof. univ. dr. emerit Diana Ioniță, cadru didactic al  Facultății de Limbi și Literaturi Străine, coordonator al Departamentului Limbi Moderne Aplicate și membru în comitetul director al Asociației A.I.L.E.A din anul 2015.
Participanți din nouă țări
Lucrările congresului,  găzduit de Université de Bretagne Occidentale din Franța, au întrunit 230 de participanți (195 din 47 universități din Franța, 35 de participanți din universități din Brazilia, România, Egipt, Maroc, Rusia, România, Bulgaria, Republica Moldova).

Temele abordate s-au axat pe mai multe paliere: cercetare, practică, angajabilitate și actualizarea planurilor de învățământ în domeniul Limbilor Moderne Aplicate.

În cadrul Adunării Generale a A.I.L.E.A și în cadrul Atelierului intitulat „Modalități de promovare a cercetării în L.M.A.”,  prof. univ. dr. emerit Diana Ioniță a contribuit cu două comunicări: Les activités et les projets européens du département de Langues Modernes Appliquées (LMA) de Université de Bucarest și  L’articulation de la formation LEA avec la recherche.

AILEA a fost fondată în luna iunie, 2009, la Paris. De atunci Secția Limbi Moderne aplicate a Universității din București este membru activ, contribuind la schimburile de studenți și profesori, la dezvoltarea de programe de studiu cu participare internațională, la stimularea cercetării științifice în cadrul domeniului LMA.

